ดีเดย์14ก.พ.ขายภัยน้ำท่วม
กองทุนภัยพิบัติคิดเบี้ย2-3% ยึดตามแผนบริหารน้ำไม่ท่วม
1 ก.พ. 2555

กองทุนภัยพิบัติคิดเบี้ย2-3% ยึดตามแผนบริหารน้ำไม่ท่วม
คปภ. ยันขายประกันภัยพิบัติ 14 ก.พ.นี้ เคาะเบี้ย 2-3% ของวงเงินความคุ้มครองไม่บังคับบริษัทประกันภัยเข้ามารับประกันภัยพิบัติ 1% ถ้าไม่เข้าร่วมหมดสิทธิขายประกันภัยอื่นให้ลูกค้ากองทุน 
นายประเวช องอาจสิทธิกุล เลขาธิการ สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ภาครัฐมีแผนที่จะเร่งสรุปเงื่อนไขและกรมธรรม์ประกันภัยพิบัติให้เสร็จโดยเร็ว เพื่อเปิดขายให้แก่ประชาชนทั่วไปในวันที่ 14 ก.พ.นี้
สำหรับเบี้ยประกันภัยที่กองทุนส่งเสริมการประกันภัยพิบัติคิดนั้น จะอยู่ประมาณ 23% ภายใต้เงื่อนไขที่ว่าภาครัฐมีการบริหารจัดการน้ำป้องกันไม่ให้เกิดน้ำท่วมเหมือนปีที่ผ่านมาอีก เพราะจากการสอบถามราคาจากบริษัทประกันภัยต่อต่างประเทศรายใหญ่ การบริหารความเสี่ยงของกองทุนส่งเสริมการประกันภัยพิบัติ ช่วงที่กำหนดวงเงินความคุ้มครอง 5 แสนล้านบาทนั้น ทางประกันภัยต่อแจ้งว่าสามารถที่จะคิดเบี้ยประมาณ 8-10% 
หากภาครัฐมีโครงการบริหารจัดการโครงสร้างพื้นฐานอย่างเป็นรูปธรรม จะสามารถลดเบี้ยประกันลงได้อีก 3-5% ฉะนั้นหากคิดที่ 8% ได้ส่วนลด 5% จะเหลือเบี้ยประกันประมาณ 3% ที่ต้องจ่าย และถ้ากองทุนฯ หาบริษัทประกันภัยต่อหลายแห่งเข้ามาแข่งขันได้มาก เบี้ยอาจลดลงอีก 1%
ทั้งนี้ ตาม พ.ร.ก.กองทุนส่งเสริมการประกันภัยพิบัติ ได้ให้อำนาจรัฐบาลกู้เงิน 5 หมื่นล้านบาทในการจัดตั้งกองทุน และยังให้รัฐสามารถเข้ามาค้ำประกันกองทุนได้ด้วย ฉะนั้นวงเงินความคุ้มครองที่เพิ่มจาก 5 แสนล้านบาท เป็น 1 ล้านบาท จึงมีโอกาสทำได้
นายประเวช กล่าวว่า การปรับเงื่อนไขให้บริษัทประกันภัยต้องรับประกันภัยพิบัติไม่ต่ำกว่า 1% ของวงเงินความคุ้มครอง เพราะมองว่าบริษัทประกันภัยรับได้ และแต่ละบริษัทมีสัญญาประกันภัยต่ออยู่แล้ว สามารถที่จะนำความคุ้มครองตรงนี้ใส่เข้าไปในสัญญาประกันภัยต่อได้ทันที และบริษัทประกันภัยบางแห่งมีการรับประกันภัยพิบัติเกิน 1% ของวงเงินความคุ้มครองที่บริษัทรับอยู่แล้ว จึงไม่น่าจะมีปัญหา 
อีก 99% ก็ส่งทำประกันภัยต่อไปที่กองทุนส่งเสริมการประกันภัยพิบัติ ซึ่งบริษัทประกันภัยทั้งระบบมีทั้งหมด 67 บริษัท ถ้ามารับประกันภัยพิบัติจะทำให้สามารถขายประกันภัยอื่นๆ ให้ลูกค้าได้ด้วย